Source: https://alkotmanybirosag.hu/index.php/sajtomegjelenes/kvotareferendum-az-alkotmanybirosag-elutasitotta-a-valasztasi-gyulesekkel-kapcsolatos-panaszt/
Timestamp: 2020-01-27 18:45:19
Document Index: 23516403

Matched Legal Cases: ['bíróság ', 'bíróság ', 'bíróság ', 'bíróság ', 'Kúria ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'Kúria ', 'Kúria ', 'bíróság ', 'bíróság ', 'bíróság ', 'Kúria ']

Alkotmánybíróság | Kvótareferendum – Az...
Kvótareferendum – Az Alkotmánybíróság elutasította a választási gyűlésekkel kapcsolatos panaszt
Az Alkotmánybíróság elutasította a választási gyűlésekkel kapcsolatban a Párbeszéd Magyarországért párt által benyújtott alkotmányjogi panaszt – derül ki az Alkotmánybíróság honlapjára kedden feltett határozatból. (MTI)
A Párbeszéd beadványának előzménye, hogy a párt október 2-ára, a kötelező betelepítésről rendezett népszavazás napjára a Kossuth térre szervezett rendezvény, amelyről a Nemzeti Választási Bizottság, majd a Kúria is azt állapította meg, hogy választási gyűlésnek tekinthető. Ezzel a párt megsértette a választási eljárási törvény előírását, amely szerint a szavazás napján nem lehet választási gyűlést tartani – mondták ki.
A párt azt kérte az Alkotmánybíróságtól, semmisítse meg a választási eljárásról szóló törvény azon előírását, hogy a szavazás napján választási gyűlés nem tartható. Arra hivatkoztak, hogy ez az előírás aránytalanul korlátozza a gyülekezés alkotmányos jogát.
Az Alkotmánybíróság október 19-én meghozott határozatában azt állapította meg, hogy a beadvány nem megalapozott. A testület arra hivatkozott, hogy választási gyűlést mindössze 19 órán át tilos tartani, vagyis a korlátozás csak a kampány időtartamának – a szavazás napját megelőző ötvenedik naptól a szavazás befejezéséig tartó időtartam – elenyésző töredékére vonatkozik. A békés gyülekezés szabadságának néhány óráig tartó korlátozása ennélfogva az alapjog lényeges tartalmát nem érinti – mondták ki.
Az Alkotmánybíróság jelezte: a békés gyülekezés szabadságának időleges korlátozására a választások zavartalan lebonyolítása, a választói akarat megvalósulása érdekében kerül sor.
Hozzátették: az indítványozó a korlátozás aránytalanságát arra hivatkozva állította, hogy „a hatásterületen megforduló választópolgárok száma alacsony: még az ország legforgalmasabb közterületein tartott választási gyűlés esetén is néhány százra vagy legfeljebb ezerre tehető. A kampánycsend mögött álló alkotmányos intézmény esetleges sérelmével ezért a választási gyűlések generális szavazásnapi tilalma nem áll arányban.”
Az Alkotmánybíróság szerint ugyanakkor az indítványozónak a választási gyűlések által potenciálisan érintett választópolgárok számára, ezen keresztül a szavazás napján tartott választási gyűléseknek a választói akarat befolyásolására gyakorolt alacsony hatására vonatkozó érvelése olyan feltételezésen alapul, amely nem alkalmas a korlátozás aránytalanságának alátámasztására.
Az Alkotmánybíróság szerint tehát az a szabály, amely alapján a szavazás napján nem lehet választási gyűlést tartani, nem idézi elő a békés gyülekezés szabadságának aránytalan mértékű korlátozását, ezért az alkotmányjogi panaszt elutasította.
Az Ab október 24-én vizsgált két, a Magyar Kétfarkú Kutya Párt által benyújtott alkotmányjogi panaszt is – derül ki az alkotmánybíróság honlapjáról. Mindkét panasz a „Szavazz érvénytelenül” mobiltelefonos applikációval kapcsolatos kúriai döntéseket sérelmezte, és az Alkotmánybíróság mindkettőt visszautasította.
A párt azért fordult az Alkotmánybírósághoz, mert a Kúria megállapította: azzal, hogy a párt a mobiltelefonos applikációján keresztül az országos népszavazás szavazólapjának lefényképezésére és megosztására hívta fel a választópolgárokat, megsértette a rendeltetésszerű joggyakorlás választási elvét. A Kúria szerint ugyanis ellentétes a szavazólap céljával az, ha az arról a véleménynyilvánítást követően készített fényképfelvételt az applikációra feltöltik, ezzel közzéteszik. Ebből következően pedig szintén a rendeltetésszerű joggyakorlás elvébe ütközik maga az applikáció.
A párt ezért az Alkotmánybírósághoz fordult, kérve a bíróság végzésének megsemmisítését. Arra hivatkoztak, hogy a döntés „alkotmányos indok nélkül korlátozza a választópolgár véleménynyilvánítási szabadságán keresztül az indítványozónak a véleménynyilvánítás szabadsága védelmi körébe tartozó magatartását”.
Az Alkotmánybíróság azonban megállapította, hogy a párt véleménynyilvánítási szabadságának csak egyfajta áttételes sérelmére hivatkozott, azaz arra, hogy a választópolgárok véleménynyilvánítási szabadságának vélt korlátozása egyben az ő véleménynyilvánítási szabadságát is sértette. Az Alkotmánybíróság szerint az indítványozó párt nem a saját, hanem mások alapjogának sérelmére hivatkozva kérte a Kúria végzésének megsemmisítését, ezért az alkotmányjogi panaszt visszautasította.
MTI 2016. október 25., kedd